Lietuvai priskirta Vokietijos brigada
Lietuvai priskirta Vokietijos brigada (angl. enhanced Vigilance Activity Brigade Lithuania, eVA Bde LTU) – Vokietijos kariuomenės padidinto budrumo brigada, priskirta Lietuvos krašto apsaugai. Vykdant dvišalį įsipareigojimą paremti ir apsaugoti Lietuvą (šį įsipareigojimą Vokietijos federalinis kancleris Olafas Šolcas paskelbė per susitikimą su Lietuvos Respublikos prezidentu Gitanu Nausėda po 2022 m. NATO viršūnių susitikimo), 2022 m. spalio mėn. Rukloje dislokuotas Padidinto budrumo brigados (angl. enhanced Vigilance Activity Brigade Lithuania, eVA Bde LTU) priešakinis valdymo elementas. Ši brigada yra Vokietijos kariuomenės 41‑oji šarvuotoji pėstininkų brigada, kurią numatoma integruoti į Lietuvos gynybos sistemą. Brigados užduotys: per karinius mokymus ir pratybas išlaikyti operacinį pajėgumą Vokietijoje; išlaikyti nuolatinį valdymo elementą Lietuvoje, siekiant koordinuoti brigados veiksmus mokymų, pratybų ir misijų metu su priimančiąja šalimi Lietuva; prisidėti prie Lietuvos gynybos planavimo, siekiant būti kovinėje parengtyje Lietuvos gynybai. Priešakinis valdymo elementas palaiko nuolatinį ryšį ir mainus su Lietuvos sausumos pajėgomis, o prireikus pastiprinamas brigados štabo elementais iš Vokietijos.